AfriForum gaan Tom Moyane vervolg vir ‘aanranding’ van kleinkind se maAdv. Gerrie Nel, hoof van AfriForum se privaatvervolgingseenheid, gedurende vanoggend se mediakonferensie. (Foto: Reint Dykema, AfriForum) Adv. Gerrie Nel, hoof van AfriForum se privaatvervolgingseenheid, het Donderdagoggend aangekondig dat die eenheid Tom Moyane, voormalige kommissaris van die Suid-Afrikaanse Inkomstediens (SAID), privaat gaan vervolg vir die beweerde aanranding van die ma van sy kleinkind in 2018. Moyane was ten tyde van die voorval aan die stuur van sake by die inkomstediens. Volgens Nel het sy eenheid ŉ nolle prosequi-sertifikaat bekom om Moyane privaat namens Lerato Maila te vervolg op ŉ klag van aanranding met die bedoeling om ernstig te beseer. Hy word ook van saakbeskadiging aangekla. Maila was ten tyde van die voorval in Mei verlede jaar in ŉ verhouding met Moyane se seun. Maila voer aan dat Moyane haar op 14 Mei verlede jaar in sy huis in Roodepoort, Gauteng, op haar maag gekrap, rondgestamp en in die gesig geskop het. Die voormalige kommissaris het glo ook voor die beweerde aanranding haar selfoon teen ’n muur stukkend gegooi toe sy hom op dié selfoon opgeneem het. Nel vertel dat gemeenskapslede sy eenheid kort ná die voorval genader het om ondersoek in te stel. “Die tydlyn rakende die saak is baie belangrik. Die voorval het op 14 Mei 2018 plaasgevind. Op 28 Mei 2018 is die saak reeds teruggetrek en die staat het geweier om te vervolg,” het Nel gedurende ŉ mediakonferensie gesê. Volgens Nel het die Nasionale Vervolgingsgesag (NVG) besluit om nie Moyane te vervolg nie, weens ŉ tekort aan bewyse en die oortuiging dat daar geen redelike kans op suksesvolle vervolging is nie. “Die sertifikaat wat AfriForum bekom het, is egter slegs drie maande geldig en die eenheid het slegs 90 dae om vervolging in te stel. Die eenheid beplan dus om Moyane ‘eerder gouer as later’ in ŉ hof te kry,” verduidelik Nel. Op ŉ vraag waarom Nel se eenheid glo hulle wel Moyane suksesvol sal kan vervolg, het Nel geantwoord: “Ons is besig om ŉ konsep van privaatvervolging te vorm. Dit is vir ons opwindend. Hierdie saak is vir ons groot. Hierdie saak doen ons sonder aansiens des persoons. Ons kyk nie wie dit is nie, vir ons gaan dit oor die beginsel.” Tom Moyane (Foto: Sizwe Ndingane/ANA) Dié beginsel is die onreg van geweld teenoor vroue en kinders. “Die NVG se versuim om hom te vervolg, is ook ŉ growwe skending van hul grondwetlike plig om geregtigheid in die samelewing na te streef.” Daar is gedurende vanoggend se konferensie ook bekend gemaak dat Nel se eenheid ŉ mandamus-aansoek op die NVG beteken het om die NVG deur die hof te dwing om te besluit of hulle Julius Malema, leier van die EFF, gaan vervolg op aanklagte van korrupsie, bedrog, geldwassery en rampokkery. Dié aanklagte hou verband met die destydse On-Point Engineering-skandaal. Maroela Media het vroeër berig die staat het destyds aangevoer Malema en familielede het hulself valslik voorgedoen aan die departement van paaie en vervoer in Limpopo. Dit het daartoe gelei dat ŉ tender van R52 miljoen aan On-Point Engineering, ŉ maatskappy wat deur Malema besit is, toegeken is. Die saak is in 2015 van die hofrol geskrap en AfriForum spook sedertdien om die saak weer in te stel. Hoewel die NVG ingestem het om teen Augustus 2018 te besluit oor ŉ herinstelling, is daar tot op hede geen besluit geneem nie. Kallie Kriel, uitvoerende hoof van AfriForum, en adv. Gerrie Nel, hoof van AfriForum se privaatvervolgingseenheid, gedurende vanoggend se mediakonferensie. (Foto: Reint Dykema, AfriForum) Die datum vir die opponering van die aansoek is eers vir 20 Julie 2020 op die hofrol geplaas. Die NVG het nou 20 dae om die aansoek teen te staan. “Dit gaan nie net oor Malema nie. Dit gaan daaroor dat niemand in hoë posisies moet dink dat hulle onaantasbaar is nie. Dit maak nie saak wat jou van is nie. Of jou van Kriel of Malema is, jy moet weet as jy die wet oortree, jy vervolg gaan word. Ons gaan toesien dat Malema sy dag in die hof kry,” het Kallie Kriel, uitvoerende hoof van AfriForum, gesê.